Moordwalvisse in Puget Sound - Wêreldwyd
Moordwalvisse in Puget Sound
deur Ronel van Zyl | Sep 21, 2017 | Blog
Ons het die "Amerikaanse Serengeti" besoek wat een van die grootste konsentrasies walvisse, dolfyne en seelewe ter wêreld huisves, waaronder die simboliese moordwalvis (orca). As gevolg van wydverspreide veldbrande in British Columbia en elders, is groot dele van die Pacific Northwest, ook Seattle, met 'n dik laag rook bedek. Terselfdertyd het 'n hittegolf die streek getref. Ten spyte hiervan het ons 'n heerlike oggend geniet en twee skole moordwalvisse gesien.
Op 6 September 2017 het ons van Edmonds (net noord van Seattle) af 'n halfdagrit op die Chilkat Express onderneem. Omtrent 'n uur na ons vertrek, terwyl ons suid vaar in Puget Sound, sien ons moordwalvisse! Die Southern Resident moordwalvisse is eintlik 'n groot, uitgebreide familie, of clan, wat drie skole insluit: die J-, K- en L-skole. Elke skool bestaan uit 'n aantal families wat weer in kleiner groepe verdeel en ouer walviskoeie, gewoonlik oumas of oumagrootjies, as leiers het. Beide walvisbulle en -koeie bly lewenslank in noue kontak met hulle moeders. Ons het 'n skool transiënt-moordwalvisse ook gesien; dit is die moordwalvisse wat soogdiere vreet.
Puget Sound Express is 'n trotse lid van die Pacific Whale Watch Association (PWWA), toegewy aan verantwoordelike, volhoubare besigtiging en bewaring van seelewe in die Pacific Northwest. Die Chilkat Express is 'n straalaangedrewe skeerboot ('hydrofoil jet boat'). Dit het nie 'n skroef nie en is daarom een van die stilste bote waarmee 'n mens kan walvisse kyk.